EA ฟุ้งแผนลุยธุรกิจไบโอแมส มั่นใจกำไรปีนี้โตเท่าตัว
EA คุยพันธมิตรลงทุนธุรกิจโรงไฟฟ้าชีวมวล คาดสรุปความชัดเจนในปีนี้ มั่นใจรายได้ปีนี้แตะหมื่นล้าน กำไรโตกว่าเท่าตัวหลังเริ่มรับรู้รายได้จากการจำหน่ายไฟฟ้าเชิงพาณิชย์
1 ก.ค. 2558

นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยว่า ขณะนี้บริษัทกำลังอยู่ระหว่างการเจรจากับพันธมิตรหลายราย เพื่อร่วมลงทุนในธุรกิจโรงไฟฟ้าชีวมวล ขนาดไม่เกิน 9.90 เมกะวัตต์ เบื้องต้นคาดว่าจะใช้เงินลงทุนราว 100 ล้านบาท และคาดว่าจะสามารถสรุปความชัดเจนของแผนลงทุนได้ภายในปีนี้ (2558)
ส่วนรายได้ปีนี้ มั่นใจว่าจะแตะระดับ 1 หมื่นล้านบาท เป็นไปตามเป้าหมายที่ตั้งไว้ หลังล่าสุดเริ่มรับรู้รายได้จากการจำหน่ายไฟฟ้าเชิงพาณิชย์ โครงการโรงไฟฟ้าพลังงานแสงอาทิตย์ ขนาด 90 เมกะวัตต์ ที่จังหวัดลำปางแล้วเมื่อกลางเดือนกุมภาพันธ์ที่ผ่านมา โดยสาเหตุนี้จะเป็นปัจจัยสำคัญที่จะช่วยผลักดันให้กำไรบริษัทปีนี้เติบโตได้กว่าเท่าตัว